अलकायदा अब भी अमेरिका के लिए खतरा : पेनेटा  
अमेरिकी रक्षामंत्री लियोन पेनेटा ने कहा है कि अलकायदा भले ही बुरी तरह टूट गया हो मगर यह अंतरराष्ट्रीय आतंकी संगठन अब भी अमेरिका के लिए खतरा है।
अमेरिकी रक्षामंत्री लियोन पेनेटा ने कहा है कि अलकायदा भले ही बुरी तरह टूट गया हो मगर यह अंतरराष्ट्रीय आतंकी संगठन अब भी अमेरिका के लिए खतरा है।   अमेरिकी रक्षामंत्री के तौर पर पेनेटा ने अपने पहले संवाददाता सम्मेलन में कहा, हालांकि हमने अलकायदा और इस देश पर हमला करने की उसकी क्षमता को भारी क्षति पहुंचाई है मगर वह अब भी खतरा बना हुआ है। उन्होंने कहा कि प्राथमिक मुद्दा खतरों को पहचानना और उनसे लड़ने के लिए अमेरिका को तैयार करना है।  उन्होंने कहा, राष्ट्रीय सुरक्षा का वास्तविक अर्थ यही है। एक प्रश्न के उत्तर में पेनेटा ने कहा, यह साफ है कि आतंकवाद और आतंकी नेटवर्क अभी भी हमारे लिए खतरा बना हुआ है। एक खतरा यमन की ओर से भी है। खतरा सोमालिया और अन्य जगहों से भी आ रहा है। इसका अर्थ यह है कि हमें अलकायदा के खतरे से लड़ने के लिए लगातार दबाव में रहना होगा। उन्होंने कहा कि अमेरिका अफगानिस्तान और इराक में दो युद्ध लड़ रहा है।  पेनेटा ने कहा, यह हमारी जिम्मेदारी है कि हम इन युद्धों को एक स्थिर निष्कर्ष पर पहुंचाएं। हम यही करने की कोशिश कर रहे हैं। उन्होंने कहा, हमें ईरान और उत्तर कोरिया से खतरा है इसलिए हमें लगातार उन पर नजर रखने की जरूरत है। उनके परमाणु क्षमता हासिल करने का खतरा है। पेनेटा ने कहा, अब हमारी जिम्मेदारी दुनिया को अपनी ताकत दिखाना है ताकि विकसित हो रहे देशों को यह दिखाया जा सके कि अमेरिका के पास अभी भी मजबूत सुरक्षा है।